text: Tysk politiker: Drop ferien i Danmark
  05 juli 2011 kl. 09.32
  Hold jer fra Danmark!  Sådan lyder opfordringen fra delstaten Hessens europaminister Jörg-Uwe Hahn til sine tyske landsmænd, fordi Danmark nu genindfører grænsekontrollen ved den dansk-tyske grænse.
  - Når Danmark op til feriesæsonen genindfører grænsekontrollen, kan jeg kun give det råd at dreje om på stedet og hellere holde ferie i Østrig eller Polen, siger delstaten Jörg-Uwe Hahn fra det liberale parti FDP til bild.de.
  Han kalder det ifølge avisen "en afstemning med fødderne, så man kan vise den danske regeringen, hvad man mener om dens politik".
  Aftalen om den øgede grænsekontrol blev endeligt vedtaget i fredags mellem regeringen, Dansk Folkeparti og Kristendemokraterne. Fra tirsdag indgår 30 ekstra toldere i vagtplanen ved den dansk-tyske grænse, mens der bliver 20 ekstra toldere ved grænsen til Sverige.
  Tyskerne er det folkefærd, der tegner sig for den klart største andel af turismen fra udlandet til Danmark.
  I 2010 tegnede tyskerne sig for mere end 12 millioner overnatninger ud af i alt godt 42 millioner overnatninger, viser tal fra Danmarks Statistik.
  